Compania Națională de Administrare a Infrastructurii Rutiere a semnat cu un constructor din Iași, Agnel Industry, contractul pentru lucrări de reparații la podul de la Posada pe DN 1 Valea Prahovei. Contractul a fost semnat pentru o ofertă de 5 milioane lei, valoarea estimată a CNAIR fiind de 5,9 milioane.
Lucrările vor începe din iunie, iar circulația va fi restricționată, alternativ, pe câte un sens, conform planului de sistematizare pe care l-a aprobat IGPR.
Durata contractului este de 10 luni, cu 5 luni perioada cu lucrările la partea de suprastructură.
Viaductul de la Valea Orății (km. 114), în circulație din 1925, are o lungime de 96 de metri și o „stare tehnică necorespunzătoare cu elemente constructive aflate în stare avansată de degradare” atât la suprastructură cât și la elementele de rezistență care susțin calea podului, potrivit expertizei tehnice, după cum notează economedia.ro.